**RESTITUIRI**

**Din Arhiva UNBR - 2002**

**EXTRAS**

**„Proiect de Lege (înaintat de decanul Baroului Bihor Stratone Emil)**

Legea își propune repoziționarea barourilor si a UNBR in sistemul organelor profesiei.

UNBR va fi o structura de tip asociativ, formata exclusiv din decanii barourilor, care se reunesc odată pe an în Conferința Decanilor. Consiliul Uniunii și Comisia Permanenta se desființează. UNBR va avea un executiv format din decanii barourilor ce reprezintă cele 8 euroregiuni + baroul București. Președintele UNBR va fi, prin rotație, Decanul unuia dintre primele 5 mari barouri din tara, care va avea un mandat de 1 an. În Conferința Decanilor se adopta sau modifica statutul profesiei (varianta : Congresul avocaților, întrunit o data la doi ani, va avea aceasta atribuție). UNBR coordonează activitatea Oficiilor pentru plângerile disciplinare contra avocaților si INPPA. Acesta din urma se va organiza teritorial in 9 centre regionale. Conferința Decanilor va avea îndrituirea sa selecteze sau sa acrediteze universitățile ai căror absolvenți vor avea dreptul sa se înscrie la examenul de acces in profesia de avocat.

Baroul organizează si supraveghează activitatea avocaților înscriși in baroul respectiv. De asemenea, baroul organizează examenele de acces in profesie (pentru toți potențialii avocați) si de definitivat (pentru avocații compatibili).

Consiliul baroului va avea doar atribuții de supraveghere si control a "executivului" baroului. El se va întruni în ședințe la doua/trei luni.

Baroul va avea o conducere executiva, constituita din decan, prodecan/vice-decan si secretar general. Secretarul general, va fi numit de consiliu și își va exercita atribuțiile in baza unui contract de management. Va fi un manager profesionist, si nu un avocat. Gestiunea baroului va fi, in principal, asigurata de secretarul general. Secretariatul general se va îngriji de toate chestiunile administrative (primiri in profesie, radieri, incompatibilități; organizarea examenelor; contabilitate; IT; personal) și va asigura funcționarea oficiilor pentru plângerile disciplinare, a arbitrajelor instituționalizate la nivel de barou, a asistentei din oficiu (legal aid) etc;

Mandatul decanului va fi de 2 ani. Decanul va fi desemnat împreună cu un vice-decan care, la expirarea mandatului decanului, va deveni el însuși decan. Vechiul decan va rămâne, pe timpul mandatului decanului in funcție, consilierul acestuia, astfel ca se va asigura o continuitate la conducerea baroului ce se va întinde pe 6 ani.”

**În consecință, cu privire specială la reorganizarea UNBR, se propune:**

#### ”SECŢIUNEA a 2-a

##### Uniunea Barourilor din România

ART.

(1) Uniunea Barourilor din România este formată din totalitatea Barourilor din România și are sediul în municipiul București.

(2) Uniunea Barourilor din România are personalitate juridică, patrimoniu și buget propriu. Bugetul Uniunii se formează din contribuția Barourilor în cote stabilite de Conferința Barourilor. Patrimoniul Uniunii poate fi folosit în activități producătoare de venituri, în condițiile legii.

(3) Nici un barou nu poate funcționa în afara uniunii.

(4) Uniunea Barourilor din România preia integral patrimoniul Uniunii Avocaților din România și toate drepturile, inclusiv cele privitoare la sediu.

ART.

Organele de conducere ale Uniunii Barourilor din România sunt:

a) Conferința Barourilor;

b) Consiliul de coordonare;

d) Președintele.

ART.

(1) Conferința Barourilor este constituită din decanii Barourilor. In caz de schimbare a decanului unui Barou, noul decan îl înlocuiește de drept pe predecesorul său.

(2) Conferința Barourilor se întrunește trimestrial, la convocarea Președintelui Uniunii Barourilor din România.

(3) La cererea majorității membrilor Conferinței Barourilor sau in cazul unor situații excepționale, Președintele va convoca Conferința Barourilor în ședință extraordinară.

ART.

(1) Convocarea Conferinței Barourilor se face cu cel puțin 15 zile înainte de data stabilită, prin înștiințarea în scris a Barourilor.

(2) Conferința Barourilor este legal constituită în prezența a două treimi din numărul membrilor săi și adoptă hotărâri cu votul majorității membrilor prezenți, respectându-se principiul “un Barou, un vot”.

ART.

(1) Conferința Barourilor are următoarele competențe:

a) analizează și aprobă raportul anual al consiliului de coordonare;

b) alege Comisia de cenzori și Consiliul de conducere al Casei de Asigurări a Avocaților;

c) face propuneri autorităților cu drept de inițiativă legislativă cu privire la profesia de avocat;

d) elaborează și modifică statutul-cadru al profesiei;

e) adoptă recomandări privitoare la relațiile dintre barouri, perfecționarea pregătirii profesionale și respectarea regulilor deontologice ale profesiei;

f) alege și revocă membrii Consiliului de coordonare;

g) alege și revocă membrii Comisiei Superioare de Disciplină, fiecare barou având dreptul la câte un reprezentant. Competența și procedura de judecată se stabilesc prin statutul-cadru;

h) aprobă bugetul Uniunii Barourilor din România și al Casei de Asigurări a Avocaților și stabilește cotele de contribuții ale barourilor.

i) adoptă cu majoritate de 2/3 din numărul Barourilor, statutul-cadrul al profesiei;

j) organizează examenul de verificare a cunoștințelor de drept românesc şi de limbă română pentru avocații străini.

ART.

(1) Consiliul de coordonare se compune din președinte și 4 vicepreședinți. Aceștia sunt aleși pentru un mandat de 2 ani, dar nu mai mult de două mandate consecutiv.

(2) Consiliul de Coordonare are următoarele competențe:

a) asigură activitatea permanentă a Uniunii Barourilor;

b) elaborează proiectul statutului-cadru al profesiei.

c) organizează serviciul statistic general al avocaților;

d) organizează, la cererea barourilor, cercuri de studii facultative și editează publicațiile uniunii;

e) acceptă donațiile și legatele făcute uniunii;

f) angajează personalul și asigură executarea bugetului uniunii;

g) întocmește raportul anual de activitate și gestiune, pe care îl supune spre aprobare Conferinței Barourilor.

ART.

Consiliul de coordonare lucrează legal în prezența a două treimi din numărul membrilor săi și ia hotărâri valabile cu votul majorității membrilor prezenți.

ART.

(1) Președintele Uniunii Barourilor are următoarele atribuții:

a) reprezintă uniunea în relațiile cu persoane fizice și juridice din țară și din străinătate;

b) încheie convenții și contracte în numele Uniunii Barourilor, cu autorizarea conferinței Barourilor;

c) convoacă și conduce ședințele Conferinței Barourilor și ale Consiliului de Coordonare;

d) ordonanțează cheltuielile bugetare ale Uniunii Barourilor.

(2) Vicepreședinții uniunii sunt înlocuitori de drept ai președintelui, în ordinea stabilită de Conferința Barourilor.”